ཕྱི་ལོ་༢༠༡༧ཟླ་༦ཚེས་༡ཉིན།མཚོ་སྔོན་ཞིང་ཆེན་མཚོ་ཤར་གྲོང་ཁྱེར་དཔའ་ལུང་རྫོང་ཆུའི་ལས་ཁུངས་ཀྱིས་དགའ་ཡུལ་ཚོའི་གཞི་རྩ་སྡེ་བ་དང་།སྟག་ཚང་ཡུལ་ཚོའི་སྐྱིད་རྒྱ་སྡེ་བ་བཅས་བོད་མི་འདུས་སྡོད་ཀྱི་སྡེ་བ་གཉིས་ནས་རྒྱུན་དུ་བེད་སྤྱོད་གཏོང་བཞིན་པའི་རྒྱུགས་ཆུ་དེ་སྟག་ཚང་ཡུལ་ཚོའི་འུན་རྒྱ་སྡེ་བར་ཁ་བསྒྱུར་བའི་ལས་གཞི་སྤེལ་བར་བརྟེན།བོད་རིགས་སྡེ་བ་གཉིས་ནས་ཁོང་ཚོ་ལའང་ཆུ་འདང་ངེས་མེད་པས་ཆུ་ཁ་བསྒྱུར་མི་ཆོག་ཅེས་བཀག་འགོག་བྱས་རྐྱེན།བོད་མི་དང་རྒྱ་ཁ་ཆེའི་སྡེ་བ་གཉིས་བར་འཁྲུག་འཛིང་ཤོར་ཡོད་པ་དང་།དེ་ནས་དཔའ་ལུང་རྫོང་སྲིད་གཞུང་གིས་དམག་མི་མང་པོ་ཆེད་གཏོང་གིས་སྲིད་གཞུང་གི་བྱ་བར་འགོག་རྐྱེན་བཟོས་པའི་ཉེས་མིང་འོག་དྲག་གནོན་བྱེད་སྐབས།ཉེན་རྟོག་པ་དང་ཡུལ་མིའི་བར་འཁྲུག་འཛིང་ཤོར་ཡོད་པ་དང་།སྐབས་དེར་སྤྱི་ཚོགས་བརྒྱུད་ལམ་ཁག་ཏུ་ཉེན་རྟོག་པས་གང་བྱུང་ཡུལ་མི་མང་པོར་གཅར་རྡུང་བཏང་སྟེ་རྨས་སྐྱོན་ཕོག་ནས་ཛ་དྲག་ངང་སྨན་ཁང་དུ་བསྐྱལ་དགོས་བྱུང་བ་དང་།ལས་འགུལ་བ་ཁག་ཅིག་འཛིན་བཟུང་བཙན་འཁྲིད་བྱས་ཡོད་པར་བརྟེན།ས་གནས་མི་མང་ནས་འཛིན་བཟུང་འོག་ཡོད་པའི་ཡུལ་མི་རྣམས་འཕྲལ་དུ་ཀློད་གྲོལ་དགོས་པ་དང་།གནད་དོན་དྲང་བདེན་གྱི་ཐོག་ནས་ཐག་གཅོད་ལེགས་པོ་དགོས་པའི་རེ་སྐུལ་ཞུས་ཡོད་པའི་གནས་ཚུལ་ཐོན་ཡོད་པ་རེད།